蕃茄薯仔湯

蕃茄薯仔湯顧名思義係主要用蕃茄同薯仔煲嘅一種湯，通常會落豬肉同或多或少嘅鹽，有陣時會落紅蘿蔔。正常嘅蕃茄薯仔湯煲好咗望落會係橙或者黃噉色，味道上帶微甜同微酸。蕃茄薯仔湯嘅做法相當簡單，可以喺一至兩個鐘頭之內煲好，而且飲唔嗮仲可以擺入雪櫃，雪完第日攞嚟煲返熱飲。

蕃茄薯仔湯係粵港澳嘅一種常見家常湯：有好多人都話覺得呢種湯做法簡單，材料易搵，而且蕃茄又俾人指話有延遲衰老嘅效果；喺香港、澳門以至廣東多地，啲人成日都會喺屋企煲蕃茄薯仔湯飲，尤其攞嚟喺夏天嘅夜晚飲，可以話係粵菜家常湯嘅代表之一。

特徵
煲好咗嘅蕃茄薯仔湯正常應該會有以下嘅特徵：
望落橙或者黃噉色；
啲蕃茄會或多或少噉散開咗；
見到啲薯仔同紅蘿蔔喺湯度浮吓浮吓－煲得好嘅話啲薯仔應該仲係一嚿嚿嘅。

材料
想煲蕃茄薯仔湯，要準備以下呢啲材料：
蕃茄
薯仔
有人興落紅蘿蔔，用嚟加強甜味
排骨或者豬肉
薑同埋蒜頭
水
可以落啲鹽
可以落紹酒

整法
啲材料準備好嗮，就要跟以下噉嘅步驟：
凍水落薑、紹酒同排骨，汆水去除豬肉嘅血水；
蕃茄切做一嚿嚿，薯仔同紅蘿蔔刨走啲皮切做一嚿嚿；
燒熱隻鑊爆薑片同蒜頭；
落蕃茄、薯仔、排骨同熱水，慢火煲大約 45 分鐘至 1 個鐘頭就搞掂。

老火湯
補身湯
羅宋湯

攷

菜湯
廣東菜